

Reg. č.: 24310/2025-1030-41909

**Protikorupčný program**

**Ministerstva hospodárstva**

**Slovenskej republiky**

**(aktualizácia k 30. 06. 2025)**

**Bratislava**

**Jún 2025**

# Úvod

Vláda SR v Programovom vyhlásení na roky 2016 – 2020 stanovila ako jednu z kľúčových úloh zvýšiť vymožiteľnosť práva a systematicky eliminovať korupciu na všetkých stupňoch spoločnosti. V nadväznosti na túto úlohu bol uznesením vlády SR č. 585/2018
zo dňa 12. decembra 2018 schválený materiál „Protikorupčná politika SR na roky
2019 – 2023“ (Protikorupčná politika SR), v rámci ktorej boli rezortom uložené nasledujúce úlohy:

B.1. vytvoriť pozíciu protikorupčného koordinátora v podmienkach riadenej inštitúcie

do 28. februára 2019,

B.2. zaviesť riadenie korupčných rizík (RKR) v podmienkach riadenej inštitúcie
a identifikovať rizikové oblasti z hľadiska korupcie

do 31. mája 2019,

B.3. na základe posúdenia a vyhodnotenia korupčných rizík prijať rezortný protikorupčný program, v ktorom budú uvedené konkrétne protikorupčné systémové opatrenia
a zverejniť ho na svojom webovom sídle

do 31. augusta 2019,

B.4. vyhodnocovať plnenie úloh vyplývajúcich z rezortného protikorupčného programu
a aktualizovať tento program každoročne

do 30. júna za predchádzajúci kalendárny rok.

Uvedené uznesenie v zmysle bodu B.3 stanovilo rezortom povinnosť vypracovať a prijať rezortný protikorupčný program do 31. augusta 2019 a každoročne vyhodnocovať jeho úlohy do 30. júna za predchádzajúci kalendárny rok.

Odbor kontroly a prevencie korupcie (OKaPK) Ministerstva hospodárstva SR (MH SR) vypracoval **Protikorupčný program MH SR** (PKP MH SR) v súlade s Protikorupčnou politikou SR a na základe výsledkov zisťovania, identifikácie, analýzy, posúdenia a vyhodnotenia korupčných rizík a protikorupčných opatrení, predložených jednotlivými útvarmi MH SR, ako aj z úloh Národného protikorupčného programu SR.

V súlade s úlohou B.4 OKaPK MH SR pravidelne aktualizuje PKP MH SR každoročne
do 30. júna za predchádzajúci kalendárny rok a aktuálne znenie PKP MH SR zverejňuje
na webovom sídle MH SR na adrese: <https://www.mhsr.sk/ministerstvo/prevencia-korupcie>.

Adresátmi tohto PKP MH SR sú všetci zamestnanci MH SR a jeho účelom je poskytnúť im súbor konkrétnych krokov na predchádzanie korupcii, najmä prostredníctvom protikorupčného vzdelávania v oblasti prevencie korupcie a ochrany oznamovateľov protispoločenskej činnosti formou e-learningu, riadenia korupčných rizík a zmenšovania priestoru na ich vznik
a existenciu.

**K zlepšeniu kultúry MH SR prispievajú aj** **nastavené vnútorné systémy oznamovania korupcie a inej protispoločenskej činnosti,** ktoré nabádajú k zodpovednému prístupu zamestnancov, povzbudzujú ich k tomu, aby na také prípady upozorňovali a oznamovali nekalé praktiky, čím prispievajú k tomu, že sa na MH SR viac korupcia netoleruje a je postavená mimo spoločenskú normu, t. j. **Interný systém oznamovania** **podozrení z protispoločenskej činnosti.**

Cieľom je zabezpečiť bezpečné a efektívne oznamovanie a preverovanie oznámení týkajúcich sa protispoločenskej činnosti, s ktorou sa zamestnanci MH SR, osoby v inom obdobnom vzťahu vrátane zamestnancov vybraných právnických osôb v pôsobnosti MH SR stretnú pri výkone pracovných činností.

Oznamovanie podozrení z protispoločenskej činnosti v zmysle zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z. (ďalej len „zákon o ochrane oznamovateľov“), ktorý upravuje podmienky poskytovania ochrany osobám v pracovnoprávnom vzťahu alebo v inom obdobnom vzťahu v súvislosti s oznamovaním kriminality alebo inej protispoločenskej činnosti[[1]](#footnote-1)) (ďalej len „protispoločenská činnosť“) má MH SR upravené riadiacim aktom – **Smernica MH SR o podávaní, prijímaní, preverovaní a evidencii oznámení v zmysle zákona o ochrane oznamovateľov**. Smernica určuje podrobnosti o podávaní, evidovaní, prijímaní, preverovaní a vybavovaní oznámení o protispoločenskej činnosti (ďalej len „oznámenia“), povinnostiach a oprávneniach zodpovednej osoby, prijímaní opatrení na odstránenie nedostatkov zistených pri preverovaní oznámení a komunikácii s oznamovateľom vo veci týchto opatrení, prijímaní opatrení proti bráneniu v oznamovaní protispoločenskej činnosti v podmienkach MH SR
(tzv. odvetné opatrenia a odvetná činnosť), ochrane oznamovateľa, zachovaní mlčanlivosti o totožnosti oznamovateľa a totožnosti dotknutej osoby, spracúvaní osobných údajov uvedených v oznámení a ochrane osobných údajov oznamovateľa a vzťah k vybraným právnickým osobám v pôsobnosti MH SR.

Súčasne MH SR má na tento účel zriadenú **protikorupčnú linku** (e-mailová adresa), ktorá je zverejnená na internej webovej stránke MH SR (intranete) a stručne info aj na webovom sídle MH SR na adrese: <https://www.mhsr.sk/ministerstvo/prevencia-korupcie/protikorupcna-linka>.

# Východiská a ciele

V Protikorupčnej politike SR je použité vymedzenie pojmu korupcia ako zneužitie moci alebo postavenia vo vlastný prospech alebo v prospech iných osôb a opiera sa o Dohovor OSN proti korupcii.[[2]](#footnote-2)). Aj Európska komisia (EK) v súvislosti s Európskymi štrukturálnymi a investičnými fondmi (EŠIF) používa všeobecné vymedzenie pojmu korupcia ako „zneužitie (verejného) postavenia na osobný prospech.“[[3]](#footnote-3)) a zdôrazňuje, že korupčnými platbami či transakciami
sa napomáha mnohým ďalším druhom podvodov, ako sú napríklad falošné fakturácie, fiktívne výdavky alebo neplnenie zmluvných špecifikácií.

V súčasnosti samotný pojem korupcia nie je ako termín v slovenských právnych predpisoch osobitne vymedzený, avšak problematika prevencie a postihovania korupcie je obsiahnutá v právnom poriadku SR v rôznych právnych predpisoch, najmä v týchto:

* zákon č. 300/2005 Z. z. Trestný zákon v znení neskorších predpisov(TZ), ktorý upravuje hmotnoprávne ustanovenia týkajúce sa korupcie vo viacerých hlavách osobitnej časti.
Tretí diel ôsmej hlavy s názvom Korupcia upravuje trestné činy prijímania úplatku
(§ 328 – 330 TZ), podplácania (§ 332 – 334 TZ), nepriamej korupcie (§ 336 TZ), volebnej korupcie (§ 336a TZ), športovej korupcie (§ 336b TZ). Vzhľadom na to, že rozhodujúci priestor a hlavné nebezpečenstvo korupcie sa dotýka predovšetkým verejnej správy, obsahuje TZ aj vybrané trestné činy verejných činiteľov, a to zneužívania právomoci verejného činiteľa (§ 326 TZ) a marenia úlohy verejným činiteľom z nedbanlivosti
(§ 327 TZ);
* zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení neskorších predpisov v znení zákona č. 189/2023
Z. z., ktorý zefektívňuje ochranu poskytovanú oznamovateľom protispoločenskej činnosti;
* zákon č. 181/2014 Z. z. o volebnej kampani a o zmene a doplnení zákona č. 85/2005 Z. z.
o politických stranách a politických hnutiach v znení neskorších predpisov, ktorý zlepšuje transparentnosť financovania politických strán a dôslednejšiu evidenciu darov pre politické strany a politické hnutia;
* zákon č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov, ktorý umožňuje trestné stíhanie právnických osôb pre trestné činy korupcie;
* zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, ktorý zavádza register všetkých fyzických a právnických osôb, ktoré nie sú subjektom verejnej správy, avšak prijímajú finančné prostriedky zo štátneho rozpočtu, rozpočtu obce alebo vyššieho územného celku, európskych štrukturálnych a investičných fondov, či iné verejné prostriedky. Jeho cieľom
je transparentnosť konečných užívateľov výhod a prehľadnosť vzťahov a prepojení súkromného sektora s orgánmi verejnej správy;
* zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a  zákon č. 154/2001 Z. z. o prokurátoroch a právnych čakateľoch prokuratúry v znení neskorších predpisov, ktorý zaviedol povinnosť v majetkových priznaniach uvádzať aj záväzky a dary v hodnote nad 6600 €;
* ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov (zákon o konflikte záujmov) v platnom znení.

Hlavný cieľ Protikorupčnej politiky SR je zmenšiť a odstrániť priestor a príležitosti
pre korupciu vo všetkých oblastiach verejnej moci, hospodárstva a spoločnosti a zvýšiť dôveru verejnosti k zamestnancom verejného sektora a orgánom verejnej moci. Jej účelom
je zlepšiť protikorupčnú prevenciu a boj proti korupcii a zohľadňovať pritom súčasnú dynamiku vo vývoji korupčných javov, podmienok a príležitostí, vzniku nových korupčných situácií, identifikovaných korupčných rizík a príčin korupcie.

**Korupčné riziko** predstavuje existenciu príležitosti, pravdepodobnosti alebo možnosti vzniku korupcie a nákladov spojených s touto korupciou. Zahŕňa aj príčiny alebo podmienky, ktoré uľahčujú vznik situácie priaznivej pre podplácanie, korupciu, korupčné konanie a správanie, vrátane postoja, reči, pohybov, gest, signálov a ďalších prejavov, o ktorých je možné odôvodnene predpokladať, že osoba dáva najavo svoj úmysel byť účastníkom korupčného vzťahu. Je to napríklad varovný signál, že môže alebo by mohlo dôjsť k zneužitiu právomoci alebo postavenia vo vlastný prospech alebo v prospech iných osôb.

Pod pojmom **protikorupčná prevencia** sa rozumejú systematické postupy na:

1. odhaľovanie a odstraňovanie príčin, príležitostí a podmienok priaznivých pre vznik a existenciu korupcie;
2. zmenšovanie a odstraňovanie korupčných rizík;
3. zníženie pravdepodobnosti alebo možnosti vzniku korupcie;
4. odradzovanie osôb od páchania trestných činov korupcie;
5. posilňovanie kultúry etiky, integrity a protikorupčného povedomia.

Protikorupčná prevencia a vykonávanie Protikorupčnej politiky SR sa riadi týmito všeobecnými zásadami:

* + - 1. Zásada právneho štátu („Rule of law“);
			2. Zásada nulovej tolerancie korupcie;
			3. Zásada vyvoditeľnej zodpovednosti;
			4. Zásada transparentnosti;
			5. Zásada integrity a čestného a dôveryhodného výkonu verejnej moci;
			6. Zásada zvyšovania protikorupčného povedomia;
			7. Zásada spolupráce;
			8. Zásada dôkazného základu.

# Národný protikorupčný program SR a jeho aktualizácie

Národný protikorupčný program SR (NPKP) vypracoval Úrad vlády SR (ÚV SR) prostredníctvom odboru prevencie korupcie a pravidelne ho aktualizuje k 30. júnu za predchádzajúci kalendárny rok.

Hlavným cieľomNPKP je prijať opatrenia na zmenšenie priestoru a príležitosti pre korupciu vo verejnom sektore, na účinné postihovanie jej páchateľov, zvýšenie dôvery verejnosti k orgánom verejnej moci a v zmysle Programového vyhlásenia vlády na roky 2020 – 2024 dosiahnuť v rebríčku vnímania korupcie Transparency International zlepšenie o 20 miest oproti aktuálnemu umiestneniu.

NPKP realizujú ústredné orgány štátnej správy, ako aj ostatné orgány verejnej moci a organizácie v zriaďovateľskej a zakladateľskej pôsobnosti orgánov verejnej správy, ktoré sa svojimi námetmi aktívne podieľali na jeho vypracovaní. NPKP stanovil ciele a opatrenia, ktoré svojou významnosťou a charakterom presahujú možnosti a rozsah pôsobnosti jednotlivých rezortov, ktoré majú vykonávať so zreteľom na zvýšenie účinnosti prevencie a postihovania korupcie.

Aktualizovaný NPKP opätovne stanovuje východiská, účel a ciele s ohľadom na vývoj situácie na Slovensku, vyhodnocuje stav a mieru plnenia úloh stanovených v NPKP, prehodnocuje časové rámce zatiaľ nesplnených úloh a stanovuje ďalšie úlohy pre hlavných adresátov programu.

Aktualizovaný NPKP k 30. júnu 2020 stanovil ciele a opatrenia, z ktorých pre MH SR vyplývali 3 opatrenia, v jednom prípade je MH SR gestorom a v dvoch prípadoch bolo MH SR spolugestorom (úlohy v rámci spolugestorstva sú splnené).

Návrh aktualizácie NPKP k 30. júnu 2021 nebol schválený navrhovaným uznesením vlády SR.

# Riadenie korupčných rizík MH SR

MH SR z uznesenia vlády SR č. 585/2018 splnilo úlohu B. 1 tým, že k 1. februáru 2019 vytvorilo OKaPK, riaditeľ ktorého bol vymenovaný ministrom hospodárstva SR
za protikorupčného koordinátora.

**Protikorupčný koordinátor (koordinátor)** je fyzická osoba vykonávajúca činnosti v oblasti prevencie korupcie a boja proti korupcii vrátane riadenia korupčných rizík (RKR) v spolupráci s ostatnými zamestnancami rezortného orgánu. Kompetencie koordinátora môžu byť doplnené o činnosti vyplývajúce zo zákona o ochrane oznamovateľov. Do jeho kompetencií sú sústredené existujúce protikorupčné činnosti, doplnené o činnosti vyplývajúce z nadväzujúcich
PKP MH SR. Vedúcim zamestnancom pomáha presadzovať, prostredníctvom ich rozhodovacej právomoci, protikorupčné opatrenia v podmienkach MH SR v súlade so zásadou „tón zhora“.

V záujme efektívnosti a včasnosti riešenia otázok týkajúcich sa korupcie a jej predchádzania
na pracovisku alebo v podmienkach MH SR je nevyhnutné umožniť koordinátorovi komunikovať priamo (teda nie prostredníctvom tretej osoby) so štatutárom organizácie
a s generálnym tajomníkom služobného úradu.

V rámci rezortného orgánu musí mať zaručené nezávislé postavenie, to znamená,
že koordinátorov odborný úsudok v súvislosti s protikorupčnou prevenciou nebude ovplyvnený nenáležitými politickými ani inými zásahmi, ktoré by mohli znehodnotiť alebo spochybniť jeho protikorupčnú činnosť.

Spôsob výberu protikorupčného koordinátora je v kompetencii príslušného štatutárneho orgánu, a to bez ohľadu na veľkosť organizácie. Poverením konkrétnej osoby sa vytvára priestor na zavedenie princípu osobnej zodpovednosti. Rezortný orgán môže rozhodnúť, či na plnenie úloh protikorupčnej koordinácie vytvorí samostatnú organizačnú zložku. Štatutárny orgán rozhodne o organizačnom začlenení koordinátora do organizačnej štruktúry.

Akékoľvek odvetné postihy za výkon činností protikorupčného koordinátora vyplývajúcich
z jeho kompetencií, povinností a úloh musia byť absolútne vylúčené.

U koordinátora sa nevyžadujú osobitné kvalifikačné predpoklady, ale v záujme zdokonaľovania odbornej kompetencie je potrebné, aby koordinátor absolvoval odbornú prípravu. Odbornú prípravu zabezpečuje odbor prevencie korupcie ÚV SR ako hlavný koordinačný útvar prevencie korupcie v SR (ďalej len „ÚPK“), ktorý vznikol 1. júna 2017 a má právne ustanovené svoje právomoci a zodpovednosti. Je ústredným kontaktným pracoviskom v oblasti prevencie korupcie pre všetky orgány a úrovne verejnej správy, vrátane metodického usmerňovania v posudzovaní korupčných rizík. ÚV SR je prostredníctvom ÚPK od 1. júna 2022 aj ústredným orgánom štátnej správy pre koordináciu v oblasti prevencie korupcie (§ 24 zákona
č. 575/2001Z. z. o organizácii činnosti vlády a organizácii ústrednej štátnej správy).

Neformálna sieť protikorupčných koordinátorov bola v roku 2023 sformalizovaná a inštitucionalizovaná. V súčasnosti sú protikorupční koordinátori ústredných orgánov štátnej správy s ďalšími členmi určených inštitúcií členmi Rady protikorupčných koordinátorov (ďalej len „RPK“), ktorá plní úlohy poradného orgánu vedúceho ÚV SR. Štatút RPK bol prijatý dňa 2. mája 2023.

V rámci splnenia úlohy B. 2 OKaPK vypracoval v zmysle metodického odporúčania ÚV SR k riadeniu korupčných rizík (RKR) zo dňa 30. januára 2019 **Metodiku analýzy, hodnotenia
a identifikácie korupčných rizík v rámci MH SR**, na základe ktorej organizačné útvary identifikovali korupčné oblasti, pozície, činnosti, procesy a postupy na každom stupni riadenia. Každý priamy nadriadený – minister, generálny tajomník služobného úradu, štátny tajomník I, štátny tajomník II, generálny riaditeľ sekcie, riaditeľ odboru (RO), vedúci oddelenia na svojej úrovni identifikoval korupčné riziká a navrhol opatrenia, ktoré môže prijať a zaviesť vo svojej pôsobnosti a ktoré je potrebné ďalej rozpracovať a prijať na úrovni MH SR.

Výsledky zisťovania, identifikácie, analýzy, posúdenia a vyhodnotenia korupčných rizík slúžia ako dôkazný základ, sú každoročne aktualizované a OKaPK ich zapracováva do **Zoznamu korupčných rizík MH SR,** v členení podľa útvarov a podľa stupňa významnosti rizika
od najvyššieho po najnižší (5-veľmi vysoká, 4-vysoká, 3-stredná, 2-nízka, 1-veľmi nízka),
a predkladá ministrovi hospodárstva SR. Materiál obsahuje analýzy - tabuľky s uvedením procesov (podprocesov, činností) z hľadiska možných korupčných rizík, vyhodnotenia
a opatrení na úrovni vedúcich zamestnancov organizačných útvarov.

K identifikovaniu potenciálnych korupčných rizík a zabezpečeniu RKR je MH SR zapojené
aj do **Informačného systému riadenia korupčných rizík** (IS RKR), ktorý vytvorilÚV SR a spravuje ho prostredníctvom Datacentra. MH SR spustilo prieskumy – formou elektronického anonymného dotazníka pre svojich zamestnancov, ktoré boli vytvorené ÚV SR v roku 2020, 2021, 2022 aj v roku 2023 a výsledky sú spracované v IS RKR.

Týmto postupom je zavedený **funkčný systém RKR** v podmienkach MH SR, ktorý OKaPK koordinuje a vykonáva dohľad nad jeho vývojom, fungovaním a vykonávaním.

OKaPK po vykonaní analýzy a prehodnotenia Zoznamu korupčných rizík MH SR vypracoval PKP MH SR, ktorého cieľom je vytvorenie protikorupčného prostredia na MH SR, najmä vzdelávaním a zvyšovaním protikorupčného povedomia zamestnancov, uplatňovaním efektívneho systému na oznamovanie podozrení z korupcie a inej protispoločenskej činnosti, presadzovaním protikorupčného správania a konania na každom stupni riadenia, zavedením a presadzovaním kultúry integrity, etického kódexu vrátane jeho efektívneho osvojovania zamestnancami, transparentnosťou rozhodovania a uplatňovaním vyvoditeľnej osobnej zodpovednosti za porušenie pravidiel a zavinené zlyhania pri výkone verejnej moci.

OKaPK za účelom zisťovania miery úspešnosti prevencie korupcie monitoruje a priebežne získava informácie o korupčných rizikách a o stave vykonávania protikorupčných opatrení poskytnuté organizačnými útvarmi, ktoré následne vyhodnocuje a zohľadňuje zmeny v rámci ich následnej aktualizácie.

# Protikorupčné opatrenia

OKaPK preskúmal a vyhodnotil opatrenie a úlohu z PKP MH SR a jeho predchádzajúcej aktualizácie a určil v rámci prevencie opakujúce sa protikorupčné opatrenie na úrovni rezortu. Vyhodnotenie plnenia opatrenia z predchádzajúcej aktualizácie PKP MH SR je uvedené v Prílohe č. 1.

**Aktuálne protikorupčné opatrenie od 01. 07. 2025:**

1. Vykonať aktualizačné vzdelávanie zamestnancov MH SR a vybraných právnických osôb v jeho pôsobnosti v oblasti prevencie korupcie a ochrany oznamovateľov protispoločenskej činnosti formou e-learningu (úloha B. 13. z uznesenia vlády SR
č. 483/2023 z 27. septembra 2023 k Akčnému plánu Iniciatívy pre otvorené vládnutie
na roky 2024 – 2026).

**Zodpovedný:** RO KaPK v spolupráci s riaditeľom osobného úradu MH SR

**Termín:**  do 30. júna 2026

 Schválila: **Ing. Denisa Saková, PhD.** ministerka[[4]](#footnote-4)

 Bratislava[[5]](#footnote-5)

 Príloha č. 1

**Vyhodnotenie Protikorupčného programu MH SR**

**5. Aktualizácie protikorupčných opatrení k 30. 06. 2025**

1. Vykonať aktualizačné vzdelávanie zamestnancov MH SR a vybraných právnických osôb v jeho pôsobnosti o opatreniach v oblasti prevencie korupcie a ochrany oznamovateľov protispoločenskej činnosti formou e-learningu (úloha B. 13. z uznesenia vlády SR č. 483/2023 z 27. septembra 2023 k Akčnému plánu Iniciatívy pre otvorené vládnutie na roky 2024 – 2026).

**Zodpovedný:** RO KaPK v spolupráci s riaditeľom osobného úradu MH SR

**Termín**: do 30. júna 2025

***Vyhodnotenie:* Opatrenie je splnené.** V súvislosti s opatrením a úlohou č. 1 vyplývajúcou RO KaPK z PKP MH SR z 14. júna 2024 (aktualizácia k 30. júnu 2024) a v zmysle uznesenia vlády SR č. 483/2023 z 27. septembra 2023 k Akčnému plánu Iniciatívy pre otvorené vládnutie na roky 2024 – 2026, v ktorom vláda ukladá ministrom v úlohe B.13.: *„vykonať školenie zamestnancov s participáciou zodpovednej osoby v oblasti oznamovania protispoločenskej činnosti do 30. júna 2025,
do 30. júna 2026“,* ROKaPK v súčinnosti s osobným úradom MH SR zabezpečil pre všetkých zamestnancov MH SR (v termíne od 5. júna 2025 do 20. júna 2025) aktualizačné
e-learningové vzdelávanie „***Prevencia korupcie a ochrany oznamovateľov protispoločenskej činnosti 2025****“,* ktorého autormi a odbornými garantmi sú zamestnanci OKaPK. Uvedené aktualizačné e-learningové vzdelávanie nahradilo pôvodný Protikorupčný e-learningový program (PELP). Všetci novoprijatí zamestnanci a štátni zamestnanci v rámci adaptačného vzdelávania v služobnom úrade MH SR od 1. júna 2023 sú povinní absolvovať aktualizačné e-learningové vzdelávanie „***Prevencia korupcie a ochrany oznamovateľov protispoločenskej činnosti***“ formou e-learningu na portáli **edu.mhsr.sk**.

Cieľom tohto vzdelávania (vzdelávacieho kurzu) bolo a je zvyšovanie informovanosti
o opatreniach v oblasti prevencie korupcie na MH SR, posilnenie vnútorných systémov oznamovania protispoločenských činností a ochrany ich oznamovateľov, posilňovanie protikorupčného správania a upevňovania etických zásad všetkých zamestnancov MH SR a zamestnancov vybraných právnických osôb v jeho pôsobnosti v súlade s princípmi štátnej služby, zlepšovanie protikorupčnej prevencie aktívnou účasťou na identifikácii
a riešení korupčných rizík a na skvalitnení protikorupčnej kultúry v našom rezorte.

Predchádzajúce roky bol vzdelávací kurz pre vybrané právnické osoby v pôsobnosti
MH SR realizovaný a spustený prostredníctvom vzdelávacieho prostredia formou
e-learningu na portáli Finančnej správy SR. Tohoročný vzdelávací kurz Prevencia korupcie a ochrany oznamovateľov protispoločenskej činnosti 2025 na uvedenom portáli a ani na portáli edu.mhsr.sk pre vybrané právnické osoby v pôsobnosti MH SR z bezpečnostno-technických príčin nebolo možné realizovať.

Z uvedeného dôvodu bol pre vybrané právnické osoby v pôsobnosti MH SR zaslaný študijný materiál k vzdelávaciemu kurzu, ktorí boli všetci zamestnanci vybraných právnických osôb povinní absolvovať v termíne do 20. júna 2025 (vrátane) formou dôsledného preštudovania si celého študijného materiálu - Prevencia korupcie a ochrany oznamovateľov protispoločenskej činnosti 2025.

O realizácií vzdelávacieho kurzu v termíne od 5. júna 2025 do 20. júna 2025 boli listom č. 25132/2025-1030-36482 zo dňa 2. júna 2025 ten istý deň elektronicky z e-mailovej adresy: koordinator@mhsr.sk informované všetky organizačné útvary MH SR (MHVsetci).

O realizácií vzdelávacieho kurzu v termíne od 6. júna 2025 do 20. júna 2025 boli listom č. 25132/2025-1030-41314 zo dňa 6. júna 2025 ten istý deň elektronicky z e-mailovej adresy: koordinator@mhsr.sk informované vybrané právnické osoby MH SR (riaditelia, konatelia a predseda predstavenstva).

1. § 3 písm. b) a c) zákona č. 583/2008 Z. z. o prevencii kriminality a inej protispoločenskej činnosti a o zmene a doplnení niektorých zákonov. [↑](#footnote-ref-1)
2. Články 15 a 16 Dohovoru Organizácie Spojených národov proti korupcii (434/2006 Z. z.). (https://www.unodc.org/documents/treaties/UNCAC/Publications/Convention/08-50026\_E.pdf) [↑](#footnote-ref-2)
3. Dokument EK *Posúdenie rizika podvodu a účinné a primerané opatrenia proti podvodom*, Európske štrukturálne a investičné fondy – usmernenia pre členské štáty a orgány zapojené do programu, 16.06.2014, Európska komisia, EGESIF 14-0021-00. (https://ec.europa.eu/sfc/sites/sfc2014/files/sfc-files/guidance\_fraud\_risk\_assessment\_sk.pdf) [↑](#footnote-ref-3)
4. Podpísané elektronicky v súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. [↑](#footnote-ref-4)
5. Dátum schválenia Protikorupčného programu MH SR (aktualizácia k 30. 06. 2025) je dátum jeho podpisu, ktorý sa spolu s údajmi
o podpisujúcej osobe nachádza pri samotnej elektronickej autorizácii. [↑](#footnote-ref-5)